ทำความรู้จัก เกรียงศักดิ์ โกวิทวาณิช พระคาร์ดินัลรูปใหม่
จากกรณี เมื่อวันที่ 4 ม.ค. 58 เวลาประมาณ 18.00 น. สมเด็จพระสันตะปาปาฟรานซิส ประมุขแห่งคริสตจักรนิกายโรมันคาทอลิก ทรงประกาศแต่งตั้งพระคาร์ดินัลรูปใหม่ 20 ท่าน รวมถึงพระอัครสังฆราชฟรังซิสเซเวียร์ เกรียงศักดิ์ โกวิทวาณิช อัครสังฆราชไทยได้รับแต่งตั้งให้เป็นพระคาร์ดินัลรูปใหม่ด้วย,สำหรับพระคาร์ดินัลรูปใหม่ 20 ท่านที่ได้รับแต่งตั้งครั้งนี้ ในจำนวน 15 ท่าน เป็นบรรดาพระสังฆราชที่ยังประจำในตำแหน่งหน้าที่ และอีก 5 ท่าน เป็นพระสังฆราชกิตติคุณอยู่ในคูเรียที่ปฏิบัติหน้าที่อยู่ที่กรุงโรม รวมทั้งหมด 20 ท่าน สำหรับทวีปเอเชียนั้น มี 3 ท่าน คือ จากเวียดนาม เมียนมาร์ และไทย ,ทีมข่าวเฉพาะกิจไทยรัฐออนไลน์ จึงขอนำบทสัมภาษณ์พิเศษเกี่ยวกับความรู้สึกหลังจากการถูกแต่งตั้งและการปฏิบัติหน้าที่ รวมไปถึงประวัติของ พระคาร์ดินัลฟรังซิสเซเวียร์ เกรียงศักดิ์ โกวิทวาณิช มาให้ได้รู้จักกันมากขึ้น,พระคุณเจ้าได้ทราบข่าวมาก่อนไหมว่าจะได้รับการแต่งตั้งให้เป็นพระคาร์ดินัล ?,ต้องบอกตรงๆ ว่า ไม่รู้มาก่อน แม้ว่าเท่าที่เคยได้ยินมาจากพระคาร์ดินัลไมเกิ้ล มีชัย กิจบุญชู ของเรานี้ ท่านเคยเล่าว่าสมัยที่ท่านได้รับการประกาศแต่งตั้ง มีการสอบถามก่อน หลังจากนั้นท่านก็คิดว่า ท่านจะต้องมีการตัดสินใจตอบรับ อันที่จริงแล้วเป็นการแจ้งให้ทราบ เพราะว่า เป็นสมณศักดิ์ที่พระสันตะปาปาเป็นผู้แต่งตั้ง,ดังนั้นเมื่อเราไม่รู้ตัวก่อนนี้ จึงทำให้งงเหมือนกัน พ่อก็งง และไม่เคยคิดว่าจะเป็นผู้ที่มีความเหมาะสมหรือว่าสมควรที่จะเป็นหรือได้รับตำแหน่งนี้ เพราะฉะนั้นก็มีคนโทรศัพท์มาแสดงความยินดีด้วย ก็งงๆ นิดหนึ่ง แล้วเราก็ตอบไปว่า ไม่น่าจะใช่นะ เพราะว่าไม่รู้เรื่องเลย ไม่รู้มาก่อนเลย เมื่อวานนี้วันอาทิตย์ที่ 4 ม.ค. 58 เวลาประมาณ 18.00 น. ของบ้านเรา ซึ่งตรงกับเวลาเที่ยงวันที่กรุงโรม พระสันตะปาปาทรงสวดภาวนา และทรงประกาศแต่งตั้งพระคาร์ดินัลใหม่ จากนั้นเวลา 18.40 น. ก็มีคนโทรศัพท์มาแสดงความยินดีกับพ่อ พ่อบอกให้ไปเช็กข่าวดูก่อนนะ เพราะเท่าที่เคยรู้ ต้องมีการแจ้งให้ทราบล่วงหน้าก่อน เพราะฉะนั้นพ่อจึงคิดว่านี่เป็นข่าวลือหรือเปล่า เดี๋ยวก็ยุ่งกันใหญ่ แต่แท้จริงแล้วผู้ที่มาแสดงความยินดีนั้น ข่าวของเขาชัดเจนกว่า แต่เนื่องจากเราเองไม่รู้   ,สุดท้าย สักพักพอวางหูไปแล้ว ก็มีพระคุณเจ้าอีกท่านหนึ่งเป็นเพื่อนกันจากประเทศเกาหลี ซึ่งก็มักจะติดต่อกันทางสไกป์ ท่านสไกป์เข้ามา เราก็ตอบคุยกัน ท่านก็แสดงความยินดี พ่อก็บอกกับท่านว่า เช็กแล้วหรือยังใช่หรือเปล่า เพราะว่าเราไม่รู้มาก่อนและไม่คิดว่าจะใช่ด้วย เสร็จแล้วท่านก็บอกว่า เขาเพิ่งจะนั่งดูถ่ายทอดการสวดภาวนา ณ ลานหน้ามหาวิหารนักบุญเปโตร ที่กรุงโรม และมีการถ่ายทอดมาที่ประเทศเกาหลี แล้วสมเด็จพระสันตะปาปาทรงประกาศหลังจากที่สวดภาวนาจบ ซึ่งก็มีชื่ออยู่ในนั้นด้วย เมื่อท่านพูดอย่างนี้ก็เลยคิดว่าคงจะจริง แต่ว่าไม่คาดคิดว่าจะเป็นตัวเรา,หลังจากทราบข่าวนี้แล้ว สิ่งแรกที่พระคุณเจ้าทำคืออะไร ?,ตอนนั้นฟังด้วยความงงๆ ก่อนนะ และพ่อก็ออกจากห้องทำงานทันที แล้วเข้าไปที่วัดน้อย ซึ่งอยู่ใกล้ๆ ห้องทำงาน พ่อเข้าไปสวดภาวนาโดยเปิดใจกับพระเป็นเจ้าว่าหากพระองค์ทรงต้องการโดยทางของพระศาสนจักรให้รับหน้าที่นี้ก็จะพยายามทำอย่างสุดความสามารถเท่าที่มีกำลังเท่าที่มีทุกอย่างที่จะทำได้ เพื่อความดีของสังคม เพื่อความดีของพระศาสนจักร,ในรายละเอียดของผู้ที่ได้รับการแต่งตั้ง เป็นใครบ้าง และในทวีปเอเชียมีใครบ้าง ?,เท่าที่พ่อทราบ มี 15 ท่าน ซึ่งเป็นบรรดาพระสังฆราชที่ยังประจำในตำแหน่งหน้าที่ และอีก 5 ท่านที่เป็นพระสังฆราชกิตติคุณอยู่ในคูเรียที่ปฏิบัติหน้าที่อยู่ที่กรุงโรม รวมทั้งหมด 20 ท่าน และสำหรับทวีปเอเชียนั้น มี 3 ท่าน คือ จากเวียดนาม เมียนมาร์ และประเทศไทย จากประเทศเมียนมาร์ถือเป็นพระคาร์ดินัลรูปแรก เขายังไม่เคยมีพระคาร์ดินัล แต่ที่เวียดนามเคยมีแล้ว,ในแง่ของการบริหารสังฆมณฑลจะเป็นไปตามเดิม หรือจะมีปรับเปลี่ยนอะไรบ้างไหม?,อันดับแรกต้องเข้าใจก่อนว่าบทบาทของพระสังฆราชและพระอัครสังฆราชนั้น เป็นบทบาทที่มาจากศีลบวช คือบรรดาผู้ที่สืบตำแหน่งจากบรรดาอัครสาวก ดังนั้นเป็นประมุขของพระศาสนจักรท้องถิ่น ประการแรก ส่วนตำแหน่งพระคาร์ดินัลนั้น ในแง่หนึ่งเป็นตำแหน่งเกียรติยศ ที่พระสันตะปาปาผู้เดียวเป็นผู้ตัดสินใจ แล้วก็มอบให้แก่บุคคลบางท่าน,บทบาทหน้าที่ของพระคาร์ดินัล เท่าที่พอทราบมีหลักๆ 2 ประการ คือ หน้าที่ประการแรก เป็นเหมือนกับที่ปรึกษาของพระสันตะปาปา ที่พระองค์จะถามความเห็นต่างๆ หรือถามถึงสถานการณ์ในโลก ในสิ่งต่างๆ ว่ามันน่าจะเป็นอย่างไร ในแนวความเชื่อ ความคิดต่างๆ ที่เกี่ยวกับพระศาสนจักรโดยตรง,หน้าที่ประการที่สอง หน้าที่ในฐานะที่เป็นคณะของพระคาร์ดินัล ซึ่งโดยปกติจะมีประมาณ 120 รูป มีหน้าที่ในฐานะที่เป็นคณะพระคาร์ดินัลนี้ 2 ประการ คือเป็นผู้รับเลือกเป็นพระสันตะปาปา และเป็นผู้เลือกพระสันตะปาปา เมื่อตำแหน่งพระสันตะปาปาว่างลง จะมีการประชุมคอนเคลฟ ซึ่งหมายถึงผู้มีสิทธิ์เลือกตั้งพระสันตะปาปา นั่นคือพระคาร์ดินัลที่มีอายุไม่เกิน 80 ปีจากทั่วโลก ซึ่งไม่เกิน 120 รูป ก็จะเดินทางไปร่วมประชุมกันเพื่อเลือกพระสันตะปาปารูปใหม่,เมื่ออายุ 80 ปีแล้ว หมายความว่า บรรดาพระคาร์ดินัลเหล่านี้จะไม่เข้าร่วมในการประชุมคอนเคลฟ หรือการประชุมเลือกพระสันตะปาปา แต่ท่านสามารถรับการถูกเลือกได้ อันนี้มาจากเหตุผลที่จะค่อยๆ ลดอายุของพระสันตะปาปาให้น้อยลง เพราะเนื่องจากบางครั้งงานที่มีความหนักมาก แล้วก็ยิ่งสังคมมีความซับซ้อนต่างๆ แล้วพระสันตะปาปาเมื่อขึ้นมาท่านมีอายุ 80 กว่า ก็ถือว่าค่อนข้างจะหนัก,จะมีพิธีสถาปนาแต่งตั้งพระคาร์ดินัลเมื่อไหร่ ?,เท่าที่ทราบคือพิธีสถาปนาจะจัดในวันเสาร์ที่ 14 ก.พ. 58 ซึ่งก่อนหน้านั้นคือวันที่ 12-13 ก.พ. พระสันตะปาปาจะประชุมคณะพระคาร์ดินัล หลังจากนั้นแล้ว คือวันที่ 15 ก.พ. พระสันตะปาปาจะถวายมิสซาร่วมกับบรรดาพระคาร์ดินัลใหม่ ณ มหาวิหารนักบุญเปโตร,ในฐานะที่พระคุณเจ้าอยู่ในรายชื่อที่ได้รับการประกาศแต่งตั้ง และมีผู้ได้รับแต่งตั้งมาจากเอเชีย แอฟริกาที่มีจำนวนมากขึ้น ตรงนี้พระคุณเจ้ามองอย่างไร ?,เท่าที่ดูแล้ว คือการเป็นพระคาร์ดินัลของพระศาสนจักรคาทอลิกนั้น เป็นสัญลักษณ์อย่างหนึ่งของความเป็นสากลจากทั่วโลก โดยที่ในปัจจุบันนี้ จะมีความหลากหลายมาก ดังนั้นพระสันตะปาปาทรงพยายามแต่งตั้งพระคาร์ดินัลที่มาจากตัวแทนของทุกทวีป และก็จากประเทศต่างๆ ลักษณะนั้น แม้ว่าอาจจะมีบ้างที่อยู่ในตำแหน่งของผู้มีส่วนร่วมในงานบริหารของงานต่างๆ ของพระศาสนจักรในกรุงโรม ในตำแหน่งของสมณกระทรวง สมณสภาต่างๆ ก็มี แต่โดยทั่วไปแล้วก็จะมีบรรดาพระสังฆราชต่างๆ ที่ขึ้นมาเป็นพระคาร์ดินัลจากประเทศต่างๆ ทั่วโลกมากขึ้น เพื่อคงไว้ซึ่งความเป็นสากลของพระศาสนจักรคาทอลิก,ลักษณะของชุดพระคาร์ดินัล เป็นอย่างไร ?,โดยปกติแล้ว เรื่องเสื้อเรื่องอาภรณ์ ซึ่งถ้าอยู่ในเมืองไทยของเราเป็นประเทศร้อน เราก็จะใส่สีขาว แต่ถ้าในยุโรป เครื่องแบบปกติของบรรดาพระสังฆราชก็จะเป็นสีดำ  แล้วขลิบสีต่างๆ เป็นสัญลักษณ์ เช่น สีแดงเข้ม หรือสีม่วง ในขณะที่ชุดของพระคาร์ดินัลจะเป็นสีแดง แต่เวลาที่เราใส่เป็นชุดทางการ ชุดทางการของบรรดาพระสังฆราชจะเป็นสีม่วงแดงทั้งชุด แต่เราไม่ค่อยใช้กันเท่าไร เราจะใช้เฉพาะในพิธีที่ใหญ่จริงๆ ส่วนพระคาร์ดินัลก็จะเป็นสีแดงทั้งชุด,ตราประจำตำแหน่งมีลักษณะอย่างไร ?,ตรานั้นมีมาตั้งแต่ดั้งเดิม เป็นสัญลักษณ์ต่างๆ ตำแหน่งพระสังฆราชพู่ห้อยสามชั้น แต่ถ้าเป็นพระอัครสังฆราชพู่ห้อยสี่ชั้น สีเขียว แต่พอเป็นพระคาร์ดินัลพู่จะเป็นสีแดง แล้วจะเป็นห้าชั้น ซึ่งทั้งหมดนี้เป็นเพียงสัญลักษณ์ภายนอกเท่านั้น,พระคุณเจ้ามีนโยบายหรือวิธีคิดต่างๆ ที่เมื่อก้าวขึ้นมาอีกตำแหน่งหนึ่งแล้ว มีความคาดหวังกับพระศาสนจักรไทยอย่างไร หรืออยากจะฝากอะไรกับสัตบุรุษบ้าง ?,อันดับแรกทีเดียวนั้น อย่างที่กล่าวไว้ตั้งแต่ตอนต้นว่า ไม่ได้คาดคิดว่า จะได้รับการแต่งตั้ง หรือได้รับการสถาปนาเป็นพระคาร์ดินัล เพราะคิดว่าไม่ได้มีความสำคัญพิเศษอะไร แต่พ่อถือว่าเป็นพระคุณของพระเจ้า เป็นพระพรโดยผ่านทางสมเด็จพระสันตะปาปา และแน่นอนการเป็นประมุขของสังฆมณฑล เป็นพระสังฆราชของสังฆมณฑล เราก็ยังคงทำหน้าที่นั้นเป็นปกติต่อไป และเชื่อว่าพระศาสนจักรของประเทศไทยมีความชัดเจนอยู่ เราก็จะดำเนินต่อไปในลักษณะนี้ จะพยายามขอความร่วมมือจากบรรดาพี่น้องพระสงฆ์ นักบวช คริสตชนฆราวาส รวมทั้งจากทุกๆ องค์กรในสังคมไทยนี้ด้วย ในฐานะที่เราก็เป็นพระศาสนจักรคาทอลิก ในสังคมที่มีความเป็นไทย 100 เปอร์เซ็นต์,บทบาทของพระคาร์ดินัล คือ เป็นที่ปรึกษาของพระสันตะปาปานั้น หมายความว่า จะต้องมีสำนึก แม้จะเป็นพระสังฆราชธรรมดาก็จะมีสำนึก หรือไม่ใช่เฉพาะสังฆมณฑลของตนเอง ไม่ใช่เฉพาะประเทศไทยของเราเท่านั้น ประเทศเพื่อนบ้าน ที่ไหนที่มีความทุกข์เดือดร้อน เราก็ต้องขยายหัวใจของเราไปถึงส่วนนั้นด้วย,แต่เมื่อสถานภาพเป็นพระคาร์ดินัล ก็จะต้องมองสังคมที่กว้างขึ้น สังคมระดับทวีป สังคมระดับโลก ที่เราจะสามารถที่จะมีส่วนร่วม พยายามที่จะทำให้สิ่งต่างๆ เหล่านี้ในขยายในมุมกว้างขึ้นได้อย่างไร รวมทั้งสำหรับพระศาสนจักรในสังคมไทยด้วย และในเวลาเดียวกันที่จะมีส่วนร่วมในระดับเอเชีย และระดับพระศาสนจักรสากล พ่อขอคำภาวนาเป็นพิเศษเพื่อตัวของพ่อด้วย,**** ล้อมกรอบ ****,ประวัติ พระคาร์ดินัลฟรังซิสเซเวียร์ เกรียงศักดิ์ โกวิทวาณิช ,เกิดเมื่อวันที่ 27 พ.ค. 2492 มีพี่น้องทั้งหมด 4 คน เป็น ชาย 2 คน เป็นหญิง 2 คน ท่านเป็นบุตรคนที่ 2 บิดาชื่อนาย ยอแซฟ ปิติ มารดาชื่อนาง เทเรซา พัชรินทร์ โกวิทวาณิช รับศีลล้างบาป วันที่ 14 ส.ค. 2492 ที่อาสนวิหารอัสสัมชัญ กรุงเทพฯ,การศึกษา,โรงเรียนปวโรฬาร กรุงเทพฯ จบชั้นอนุบาล,โรงเรียนอัสสัมชัญศึกษา บางรัก กรุงเทพฯ,โรงเรียนอัสสัมชัญ (ชาย) บางรัก กรุงเทพฯ,โรงเรียนยอแซฟอุปถัมภ์ สามพราน นครปฐม ,สอบเทียบความรู้กระทรวงศึกษาธิการ ได้วุฒิ พ.กศ.,สอบเทียบความรู้กระทรวงศึกษาธิการ ได้วุฒิมัธยมปีที่ 8,ศึกษาต่อมหาวิทยาลัยโปรปากันดา ฟีเด กรุงโรม อิตาลี จบปริญญาโท สาขาปรัชญาและเทววิทยา,ศึกษาต่อมหาวิทยาลัยเกรโกเรียน จบปริญญาโท สาขาชีวิตฝ่ายจิต,ศึกษาต่อมหาวิทยาลัยซาเลเซียน กรุงโรม อิตาลี จบสาขาการอบรม,ปัจจุบันดำรงตำแหน่งอัครมุขนายกมิสซังโรมันคาทอลิกกรุงเทพฯ ตั้งแต่เมื่อปี 2552 และได้รับการสถาปนาฐานันดรศักดิ์สงฆ์เป็นพระคาร์ดินัล โดยสมเด็จพระสันตะปาปาฟรานซิส เมื่อวันที่ 4 ม.ค. 2558
เมื่อวันที่ 4 ม.ค. 58 เวลาประมาณ 18.00 น. สมเด็จพระสันตะปาปาฟรานซิส ประมุขแห่งคริสตจักรนิกายโรมันคาทอลิก ทรงประกาศแต่งตั้งพระคาร์ดินัลรูปใหม่ 20 ท่าน รวมถึงพระอัครสังฆราชฟรังซิสเซเวียร์ เกรียงศักดิ์ โกวิทวาณิช อัครสังฆราชไทย
พระคาร์ดินัล,แต่งตั้งคาร์ดินัลองค์ใหม่,เกรียงศักดิ์ โกวิทวาณิช,ทีมข่าวเฉพาะกิจไทยรัฐออนไลน์,โป๊ป,พระสันตะปาปา,ฟรานซิส,อัครสังฆราช,มุขนายกฟรังซิสเซเวียร์,อาร์ชบิชอปไทย,พระคาร์ดินัลไมเกิ้ล,มีชัย กิจบุญชู,คอทอลิก,ข่าวศาสนา,ไทยรัฐออนไลน์